CELEX: 32016R1381
Language: mt
Date: 2016-08-16 00:00:00
Title: Regolament tal-Kummissjoni (UE) 2016/1381 tas-16 ta' Awwissu 2016 li jirrifjuta l-awtorizzazzjoni ta' indikazzjoni dwar is-saħħa mogħtija fir-rigward ta' prodotti tal-ikel u li tkun tirreferi għall-iżvilupp u s-saħħa tat-tfal (Test b'rilevanza għaż-ŻEE)

17.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 222/8
            
         REGOLAMENT TAL-KUMMISSJONI (UE) 2016/1381
   tas-16 ta' Awwissu 2016
   li jirrifjuta l-awtorizzazzjoni ta' indikazzjoni dwar is-saħħa mogħtija fir-rigward ta' prodotti tal-ikel u li tkun tirreferi għall-iżvilupp u s-saħħa tat-tfal
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta' Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b'mod partikolari l-Artikolu 17(3) tiegħu,
   Billi:
   
               (1)
            
            
               Skont ir-Regolament (KE) Nru 1924/2006 l-indikazzjonijiet dwar is-saħħa mogħtija fir-rigward ta' prodotti tal-ikel huma pprojbiti sakemm dawn ma jkunux awtorizzati mill-Kummissjoni skont dak ir-Regolament u ma jkunux inklużi f'lista ta' indikazzjonijiet permessi.
            
         
               (2)
            
            
               Ir-Regolament (KE) Nru 1924/2006 jistipula wkoll li l-applikazzjonijiet għall-awtorizzazzjonijiet tal-indikazzjonijiet dwar is-saħħa jistgħu jitressqu mill-operaturi tan-negozji tal-ikel lill-awtoritajiet kompetenti nazzjonali ta' Stat Membru. L-awtorità kompetenti nazzjonali għandha tibgħat l-applikazzjonijiet li jkunu validi lill-Awtorità Ewropea dwar is-Sigurtà fl-Ikel (l-EFSA), minn hawn 'il quddiem imsejħa “l-Awtorità”.
            
         
               (3)
            
            
               Wara li tirċievi applikazzjoni, l-Awtorità għandha tgħarraf bla dewmien lill-Istati Membri l-oħra u lill-Kummissjoni, u tagħti opinjoni fuq l-indikazzjoni dwar is-saħħa kkonċernata.
            
         
               (4)
            
            
               Il-Kummissjoni għandha tiddeċiedi dwar l-awtorizzazzjoni tal-indikazzjonijiet dwar is-saħħa filwaqt li tqis l-opinjoni mogħtija mill-Awtorità.
            
         
               (5)
            
            
               Wara applikazzjoni mingħand Cross Vetpharm Group UK Ltd, imressqa skont l-Artikolu 14(1)(b) tar-Regolament (KE) Nru 1924/2006, l-Awtorità ntalbet tagħti opinjoni fir-rigward ta' indikazzjoni dwar is-saħħa marbuta mal-β-galattożidażi mill-Kluyveromyces lactis f'Colief® u t-tnaqqis tal-iskumdità gastrointestinali (il-mistoqsija bin-numru EFSA-Q-2014-00404 (2)). L-indikazzjoni proposta mill-applikant kienet tgħid dan li ġej: “Colief®/l-enzima tal-lattażju tnaqqas it-tagħbija tal-lattożju fl-alimentazzjoni tat-tarbija u ttejjeb il-konsegwenzi ta' diġestjoni ħażina tal-lattożju fi trabi koliċi li ma jkunux jistgħu effettivament jiddiġerixxu l-lattożju kollu fl-alimentazzjoni tagħhom”.
            
         
               (6)
            
            
               Fis-17 ta' Lulju 2015, il-Kummissjoni u l-Istati Membri rċevew l-opinjoni xjentifika mingħand l-Awtorità, li kkonkludiet li l-evidenza mogħtija ma kinitx biżżejjed biex tiġi stabbilita relazzjoni ta' kawża u effett bejn il-konsum tal-β-galattożidażi mill-Kluyveromyces lactis f'Colief® u tnaqqis tal-iskumdità gastrointestinali. Għaldaqstant, billi l-indikazzjoni ma tikkonformax mar-rekwiżiti tar-Regolament (KE) Nru 1924/2006, din m'għandhiex tiġi awtorizzata.
            
         
               (7)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-indikazzjoni dwar is-saħħa mniżżla fl-Anness ta' dan ir-Regolament ma għandhiex tiġi inkluża fil-lista tal-Unjoni ta' indikazzjonijiet permessi kif previst fl-Artikolu 14(1) tar-Regolament (KE) Nru 1924/2006.
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta' Awwissu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 404, 30.12.2006, p. 9.
   
      (2)  The EFSA Journal 2015;13(7):4187.
   
      ANNESS
      
         Indikazzjoni dwar is-saħħa miċħuda
      
      
                  Applikazzjoni — Dispożizzjonijiet rilevanti tar-Regolament Nru 1924/2006
               
               
                  Nutrijent, sustanza, ikel jew kategorija tal-ikel
               
               
                  Indikazzjoni
               
               
                  Referenza tal-opinjoni tal-EFSA
               
            
                  L-Artikolu 14(1)(b), indikazzjoni dwar is-saħħa li tirreferi għall-iżvilupp u s-saħħa tat-tfal
               
               
                  Colief®
                  
               
               
                  Colief®/l-enzima tal-lattażju tnaqqas it-tagħbija tal-lattożju fl-alimentazzjoni tat-tarbija u ttejjeb il-konsegwenzi ta' diġestjoni ħażina tal-lattożju fi trabi koliċi li ma jkunux jistgħu effettivament jiddiġerixxu l-lattożju kollu fl-alimentazzjoni tagħhom.
               
               
                  Q-2014-00404